M. Urbáni, poslanec: (2010-01-20):
Viem si predstaviť zlúčiť aj ministerstvo zdravotníctva s ministerstvom práce a sociálnych vecí a rodiny, kde sú spoločné peniaze, ktoré by sme vedeli lepšie možno alokovať, ako keď je to oddelené. Viem si predstaviť, že bude na ministerstve školstva aj taký podrezort športu s vážnejšími dosahmi a dopadmi a organizáciou, ako to je dneska, keď sú tam len nejaké sekcie. Takisto si viem predstaviť, že vytvoríme na ministerstve jednom alebo druhom podministerstvo, ktoré sa bude zaoberať menšinami s akcentáciou aj na rómsku menšinu. Skrátka dalo by sa hovoriť ešte veľa, čo by sa dalo a ako by sa dalo, a preto hovorím, že to obdobie prípravy by bolo snáď bývalo lepšie, keby bolo, ale zaplať Pánboh. Hovoríme o redukcii, nikto na ňu nemal odvahu. Chcem ale upozorniť jedno, že samotné krátenie financií neznamená šetrenie. To by sme mali mať na pamäti a myslieť, keď budeme realizovať tieto štrukturálne zmeny. Ale ako som povedal, odvaha, pozitívny krok vpred, to ja vysoko hodnotím. Takisto sa mi páči myšlienka pričleniť starostlivosť o eurofondy pod Úrad vlády. (Ruch v sále.) Neviem, či kolegovia budú diskutovať, alebo mám ja pokračovať. Pod Úrad vlády, pretože museli ste ma počuť opakovane, verejne som to vyhlasoval a možno aj na tomto mieste, že fondy by mali byť kontrolované špeciálnym štátnym úradom, ktorý by mal byť dobre profesionálne obsadený s dobrými odborníkmi s dobrými platmi z dôvodu toho, aby nám neunikol ani jeden cent. Chýba mi v tomto predkladanom materiáli, kto na Úrade vlády sa o to bude starať. Či sa vytvorí tento úrad špeciálny, alebo to bude spadať pod niektorého podpredsedu. Ale ja verím, že to sa ešte postupne doladí, pretože je naším cieľom a musí byť naším cieľom, aby nám neušiel ani cent z eurofondov, ktorý môžeme na Slovensko dostať na to, aby sme si budovali našu republiku. A je čo budovať, je čo robiť hlavne v tejto situácii, kde sa zvyšuje nezamestnanosť, treba nám zlepšiť zamestnanosť, treba nám podporovať domácich podnikateľov. A máme aj niektoré projekty, ktoré sú, myslím, veľmi dobré, o ktorých sa aj dosť diskutuje v poslednej dobe, na ktoré je treba, na všetky, peniaze. Je to otázka dostavby Rázsoch, nemocnice v Bratislave. Ja by som ju nazval takou slovenskou centrálnou, kde by mali byť tie najšpičkovejšie veci. Ja roky to presadzujem a za bývalej vlády už v roku 2002 som to napadal, že sa to nepostavilo a nepokračovalo a že sa zastavila táto výstavba. Samozrejme, súhlasím aj s tými, ktorí oponujú, že nielen Rázsochy. Áno, Rázsochy nech sú v plnom rozsahu, ale to, čo niektorí kolegovia hovorili, za tie peniaze pár menších špitálov na Slovensku, nebol by to ten efekt. Ale ja myslím, že je treba vyčleniť 70 až 100 mil. eur na obnovenie dvoch veľkých a veľmi dôležitých centrálnych nemocníc fakultných v Košiciach a v Banskej Bystrici, ale pokračovať aj s Rázsochami. Ja si myslím, že Bratislava by mala do budúcna ostať obchodným centrom a možnože administratívnym hlavným mestom by mohlo byť aj súmestie metropola do budúcna Bystrica aj Zvolen, ale napriek tomu si myslím, že Bratislava by mala mať metro a treba o tom začas silno hovoriť. Čo necháme pre budúce generácie? Hovoril som tu, keď sa bojovalo proti dostavbe Národného divadla. Dostavme Národné divadlo, postavme metro v Bratislave. Nechajme niečo pre budúce generácie. Ja som za to, že sa aj Hrad rekonštruuje. Sme povinní niečo nechať budúcim generáciám! Čiže si myslím, že, dámy a páni, keď začneme rozmýšľať a šetriť, že treba tento návrh podporiť, ja ho osobne podporím a treba pokračovať v tom, v čom táto vláda ide a to je dokončenie diaľnic. Vybudovanie nových diaľnic, ja to tu opakovane hovorím, aj južnej vetvy, aj prepojenia. Je to potrebné pre rozvoj Slovenska. A jednu poznámku by som rád povedal k projektom, ktoré sa kontrahujú a kontrahovali. Robíme jednu strašne veľkú chybu. Dávame všetko, všetky veľké kontrakty jedným veľkým kolosom. Špatne. Malí, v tom pavúku, ak poznáte, ako sa to rozdeľuje, ktorí nakoniec tie stavby vykonávajú, nemajú zisk, ak vôbec majú niečo zaplatené. Treba to prehodnotiť, nechám to na ekonómov, na hospodárov, nesmie to takto do budúcna pokračovať, pretože Slovensko sa nedostane z krízy, do ktorej sme sa dostali vďaka globálnej kríze. Nie je to kríza slovenská. Dámy a páni, máme predložený návrh, ktorý je nový. Zopakujem, obdivujem odvahu a som rád, a preto dvihnem ruku a prosím progresívnych a rozumných kolegov, aby tiež zdvihli za tento návrh ruku, aj keď nie je dokonalý, ale myslím, že sa v budúcnosti vylepší a bude dochádzať k ďalšej redukcii aj na nižších úrovniach. Ďakujem pekne.